Ved OL i Tokyo stillede hun først op som en del af det danske hold i 4x100 m fri. Her kvalificerede Danmark sig til finalen ved at blive nummer tre i sit indledende heat i tiden 3.35,56 minutter. I finalen svømmede danskerne en anelse langsommere i tiden 3.35,70 og endte som nummer otte. Hun stillede også op i 100 m fri individuelt, og med tiden 53,54 sekunder i sit indledende heat, kvalificerede hun sig til semifinalen. Her svømmede hun i 53,55 sekunder, hvilket rakte til en sjetteplads, men ikke en finaleplads.